CELEX: 62013TN0005
Language: sk
Date: 2013-01-09 00:00:00
Title: Vec T-5/13: Žaloba podaná 9. januára 2013 — Iran Liquefied Natural Gas/Rada

23.2.2013   
            
            
               SK
            
            
               Úradný vestník Európskej únie
            
            
               C 55/24
            
         Žaloba podaná 9. januára 2013 — Iran Liquefied Natural Gas/Rada
   (Vec T-5/13)
   2013/C 55/42
   Jazyk konania: angličtina
   
      Účastníci konania
   
   
      Žalobkyňa: Iran Liquefied Natural Gas Co. (Teherán, Irán) (v zastúpení: J. Grayston, solicitor, G. Pandey, P. Gjørtler, D. Rovetta, D. Sellers a N. Pilkington, advokáti)
   
      Žalovaná: Rada Európskej únie
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Rady 2012/635/SZBP z 15. októbra 2012 (1) a vykonávacie nariadenie Rady (EÚ) č. 945/2012 z 15. októbra 2012 (2) v rozsahu, v akom napadnuté akty zahŕňajú meno žalobkyne na zoznam osôb a subjektov, na ktoré sa uplatňujú reštriktívne opatrenia,
            
         
               —
            
            
               zaviazal žalovanú na náhradu trov konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza šesť žalobných dôvodov.
   
               1.
            
            
               Prvý žalobný dôvod je založený na porušení práva byť vypočutý, keďže Rada nevypočula žalobkyňu, čo neodôvodňujú žiadne odporujúce ustanovenia predovšetkým v kontexte uplatnenia obmedzení na aktuálne zmluvné záväzky.
            
         
               2.
            
            
               Druhý žalobný dôvod je založený na porušení oznamovacej povinnosti, keďže Rada napadnuté opatrenia neoznámila žalobkyni.
            
         
               3.
            
            
               Tretí žalobný dôvod je založený na nedostatočnom odôvodnení, keďže Rada potvrdila žalobkyni obmedzený obsah odôvodnenia, pričom neodpovedala na jej žiadosti o prístup k dokumentom.
            
         
               4.
            
            
               Štvrtý žalobný dôvod je založený na porušení práva na obhajobu, keďže žalobkyni bola zamietnutá možnosť predložiť účinné tvrdenia proti záverom Rady, keďže s nimi nebola oboznámená.
            
         
               5.
            
            
               Piaty žalobný dôvod je založený na zjavne nesprávnom posúdení, keďže v rozpore s tým, čo tvrdí Rada, žalobkyňa nie je dcérskou spoločnosťou National Iranian Oil Company, a Rada v každom prípade nepreukázala, že ak by aj žalobkyňa bola jej dcérskou spoločnosťou, toto by viedlo k ekonomickým výhodám pre Iránsky štát, čo by bolo v rozpore s účelom reštriktívnych opatrení.
            
         
               6.
            
            
               Šiesty žalobný dôvod je založený na porušení základného vlastníckeho práva, keďže Rada uložila žalobkyni obmedzenia týkajúce sa jej bankového majetku a aktuálnych zmluvných záväzkov, čím porušila základné vlastnícke právo opatreniami, ktorých primeranosť nemožno preukázať.
            
         
      (1)  Rozhodnutie Rady 2012/635/SZBP z 15. októbra 2012, ktorým sa mení a dopĺňa rozhodnutie 2010/413/SZBP o reštriktívnych opatreniach voči Iránu (Ú. v. EÚ L 282, s. 58).
   
      (2)  Vykonávacie nariadenie Rady (EÚ) č. 945/2012 z 15. októbra 2012, ktorým sa vykonáva nariadenie (EÚ) č. 267/2012 o reštriktívnych opatreniach voči Iránu (Ú. v. EÚ L 282, s. 16).